Tájékoztató a vagyonnyilatkozat tételi kötelezettségről

A helyi önkormányzati képviselők jogállásának egyes kérdéseiről szóló 2000. évi XCVI. törvény 10/A. §-a, valamint Tiszaalpár Nagyközségi Önkormányzat Képviselő-testültének többször módosított az Önkormányzat Szervezeti és Működési Szabályzatáról szóló 5/2003.(V.26.)Ktr. sz. rendelete tartalmazza a helyi önkormányzati képviselők és polgármesterek vagyonnyilatkozatára vonatkozó szabályokat.

A törvény, illetve a helyi rendelet értelmében az önkormányzati képviselő a megbízólevelének átvételétől, majd ezt követően minden év január 1-jétől számított 30 napon belül a törvény melléklete szerinti vagyonnyilatkozatot köteles tenni. A képviselő saját vagyonnyilatkozatához csatolni köteles a vele közös háztartásban élő házas- vagy élettársának, valamint gyermekének a melléklet szerinti vagyonnyilatkozatát. 

A helyi önkormányzatokról szóló 1990. évi LXV. Törvény (továbbiakban: Ötv.) 33/B. §-a szerint a polgármester megválasztásakor, majd azt követően évente vagyonnyilatkozatot köteles tenni a helyi önkormányzati képviselők vagyonnyilatkozatára vonatkozó szabályok szerint.

A vagyonnyilatkozat tételének elmulasztása esetén – annak benyújtásáig – az önkormányzati képviselő a képviselői jogait nem gyakorolhatja, és az Ötv.  20. §-ában meghatározott juttatásokban nem részesülhet.

Technikai szabályok
1. A vagyonnyilatkozatot tollal, olvashatóan kell kitölteni. 

2. Amennyiben a kitöltés során tévedésre vagy elírásra kerül sor, a hibát javítani nem lehet, új nyomtatványt kell kitölteni. 

A vagyonnyilatkozatok benyújtása, átvétele

1. A kitöltéskori állapotnak megfelelő adatok alapján kitöltött képviselői, hozzátartozói vagyonnyilatkozat egy példányát az Ügyrendi Bizottságnak (továbbiakban: bizottság) címezve kell benyújtani a vonatkozó jogszabályban előírt határidőn belül.

2. A vagyonnyilatkozatokat a bizottság elnöke veszi át és igazolást állít ki azok átvételéről.

· A képviselői vagyonnyilatkozat átvétele névvel ellátott, nyitott borítékban történik, melyhez a vagyonnyilatkozathoz kapcsolódó személyes adatok kezelésére vonatkozó felhatalmazás(oka)t – képviselőre és a hozzátartozóra vonatkozót is - csatolni kell
· a hozzátartozói vagyonnyilatkozat átvétele névvel ellátott, lezárt, az átvételkor lepecsételt borítékban történik. 

